
Sámiid vuoigatvuođaid sihkkarastima rájis sámi lihkohisvuhtii - Lappekodisilla 1751-1859

Lappekodisillain Norga ja Ruoŧŧa aigguiga seailluhit Sámi álbmoga ("conservere den Lappiske Nation") ja sihkkarastit sámiid boahtteáiggi riikkarájiin beroškeahttá. Doavttergrádadutkamuš mii lea čađahuvvon Romssa universitehtas, buktá ođđa dieđuid áššis manne dát soahpamuš rihkkašuvai. 

Steinar Pedersena dutkanbarggu vuolggabáikin lea Danmárkku-Norgga ja Ruoŧa gaskasaš  rádjasoahpamuš mii dahkkui jagi 1751, go loahpalaččat  mearriduvvui Norgga ja Ruoŧa gaskii rádja. Dainnago Suopma gitta jahkái 1809 lei oassi Ruoŧas, de 1751 rádjá maid lea guhkimus oassi Norgga ja Suoma dáláš rájis. 

Danmárku – Norga ja Ruoŧŧa dáhtuiga sihkkarastit sámiid boahtteáiggi, duon stáhtahis álbmoga masa rádjageassin čuzii. Danin ráhkaduvvui viiddis lasáhus rádjesoahpamuššii. Sámiin galggai ee. ain leat dievas vuoigatvuohta geavahit eatnamiid ja čáziid nuppi riikkas, sii eai galgan dárbbašit searvat soahpamuša dahkki riikkaid gaskasaš sođiide, sidjiide galggai leat sihkkarastojuvvon viiddis iešhálddašeapmi ja sis galge leat iežaset siskkáldas duopmostuolut main lei arvat váldi.  

Dán lasáhusas, mii nammasuvai ”Lappekodisillen”, lea leamaš dábálaš oaivil, ahte dat dušše gieđahallá boazodoalu rádjarasttideaddji doaimmaid. Doktoránda Steinar Pedersen čájeha dattetge dutkanbarggustis ahte dat mealgadii geavahuvvui maiddái sámiid várás muđui rádjaguovlluid davvenuortti osiin, čuohtejagis maŋŋil 1751. 

Norgalaš riektehistorjjálaš árbevierus čuoččuhuvvo maid nannosit ahte kodisilla ii šat guston dán guovllu rádjái go Suopma sierranii Ruoŧas ja šattai Ruošša cára vuollásaš stuorra​herttotváldin 1809 rájis. Steinar Pedersena guorahallamat čájehit ahte nu ii leat riekta čuoččuhit. Sámiid latnjalassii manni resursageavaheapmi jotkkii ain gitta jagi 1852 rádjai, Lappekodisilla vuođul. 

Dalle rádjá giddejuvvui nu, ahte boazodoallu ii šat sáhttán dan rasttidit, ja Norgga bealde gilde Suoma sámiid bivdimis mearas Norgga bealde. Nugohčoduvvon rádjágiddejupmi lei ollašuvvan. Dainnago dát vuos mearriduvvui Ruošša-Suoma bealde, de dan leat dávjá ipmirdan nu, ahte Ruoŧa-Norgga bealde ii lean das ovddasvástádus. Dat ipmárdus ii leat riektá Pedersena dutkama mielde.  

Pedersena guorahallamat čájehit baicce ahte deaŧalaš sivva rádjegiddemii lei Norgga ođđa ja negatiivva oaidnu sámiid kultuvrralaš ja ávnnaslaš vuoigatvuođain. Eai šat bealuštan sámiid vuoigatvuođaid. Jagi 1751 ovttaárvosašvuohta lei jávkan. Dasa lei iiba unnánašge sivva norgalaš našunalismma lassáneapmi 1800-logu gaskkamuttu rájis, mas ”norgalaš historjjálaš skuvlla”, oahppu, siviliserekeahtes sámiid birra lea guovdilis ášši.

Jagi 1859 Suoma eiseválddit dahke álgaga rádjárasttideaddji resursageavaheami ođđasis áigáioažžumii, namalassii Lappekodisilla njuolggadusaid vuođul. Sii ledje mielas velá additge Norgii Suoma davimus oasi, muhto Norga biehttalii. Pedersena oaivila mielde sii ledje duhtavaččat go rádji lei giddejuvvon, go dat lei ávkin riikkasiskkáldas ulbmiliidda, ee. áigumuššii dahkat Finnmárku guovlun masa Lulli-Norgga menddo stuorra olmmošlohku sáhtii fárret. 
Steinar Pedersen bealuštii doavtterdutkanbarggus Historjjá instituhtas, ja su barggu namma lea dárogillii  ”Lappekodisillen i nord 1751-1859 - Fra grenseavtale og sikring av samenes rettigheter til grensesperring og samisk ulykke". Steinar Pedersen riegádii Deanus jagi 1947, ja dál son válmmašta ”Samenes historie II” nammasaš girjái iežas oassečállosa. Pedersen lea guhka bargan dutkin Davviriikkaid Sámi Instituhtas, ja son lea viiddis politihkalaš bargguid doaimmahan.  

